Úrad vlády SR						  Na rokovanie vlády SR
Sekcia hospodárskej politiky					  dňa 21.8.2002
									  k číslu: 5339/2002
									  k bodu: 38

S t a n o v i s k o 

k Strategickým zámerom a  tendenciám vývoja stavebníctva do roku 2005 s výhľadom do roku 2010 (Návrh)

I.

Materiál predkladá minister výstavby a regionálneho rozvoja na základe Plánu práce vlády SR na rok 2002.

V materiáli je predložená analýza vplyvov pôsobiacich na výkonnosť stavebníctva v uplynulých rokoch a ich posúdenie v ďalšom období ako východisko pre stanovenie strategických zámerov v tomto odvetví do roku 2005 a  výhľadu do roku 2010. Návrh predovšetkým zohľadňuje predpokladané trendy vývoja slovenskej ekonomiky a  z  nich vyplývajúce reálne možnosti financovania investičnej výstavby. Za kľúčový predpoklad naplnenia strategických zámerov sa uvádza efektívna hospodárska politika vytvárajúca silné podnikateľské prostredie a  umožňujúca tvorbu vlastných a získanie mimorozpočtových zdrojov financovania stavebných investícií.

II.

Materiál bol predložený na medzirezortné pripomienkové konanie. Podľa vyhodnotenia tohto konania boli pripomienky akceptované. Materiál podľa predkladateľa je predložený bez rozporov.

III.

Materiál si v prvej časti kladie za cieľ analyzovať  stavebníctvo do roku 2001. Pomerne stručné analýzy sú vypracované v dvoch relatívne samostatných častiach s dôrazom na makroekonomické vzťahy a ich dôsledky a prevládajúce tendencie v jednotlivých ukazovateľoch produkcie stavebníctva s  prihliadnutím na proces transformácie v  tomto odvetví. Analýza poukázala na to, že nižšia výkonnosť stavebníctva je determinovaná nedostatkom investičných zdrojov.  Lepšia situácia je v priemysle stavebných látok, kde na rozvojové aktivity mal pozitívny dopad vstup zahraničného kapitálu do niektorých sektorov výroby (produkcia cementov, výroba vápna).

Na výsledky analýzy nadväzuje projekcia trendov v stavebníctve do roku 2005, s  výhľadom do roku 2010. Tieto zámery sú založené predovšetkým                na vyváženej koncepcii reštrukturalizácie národného hospodárstva. Vyjadrenie k účinným formám financovania investičnej a stavebnej aktivity sa obmedzuje na konštatovanie o potrebe doplniť vlastné domáce zdroje najmä mimorozpočtovými zdrojmi z  programov a predvstupových fondov EÚ, neštrukturálnych fondov a kohézneho fondu.  Návrh vecných aktivít podľa druhov stavebnej produkcie, v súvislosti so vstupom do EÚ, v oblasti vedy a v ďalších smeroch, je značne všeobecný a je ťažko sa k nemu vyjadrovať, najmä z hľadiska dopadu na jednotlivé ukazovatele, ktoré charakterizujú strategické zámery v  stavebníctve a sú  definované rezortom výstavby a regionálneho rozvoja (časť 5.1., str. 19). 

Porada ekonomických ministrov materiál prerokovala 5.8.2002 a návrh vzala na vedomie. Vláde SR odporučila predložený návrh schváliť.

Odporúčame, aby vláda o predloženom návrhu rozhodla na základe výsledku rozpravy.

Bratislava  16. 8. 2002